text: Dømt for vold mod sin syv-årige søn
  30 august 2017 kl. 13.36
  En 41-årig mand fra Christiansfeld er ved retten i Kolding idømt 30 dages betinget fængsel for vold mod sin syv-årige søn.
  Faren var tiltalt for at have slået ham på kroppen flere gange i en periode frem til september sidste år.
  - Faderen nægtede sig skyldig. Men retten fandt grundlag for at dømme ham for vold på baggrund af de vidneforklaringer, der blev afgivet i sagen, fortæller anklager Sanne Tranberg Vindelev fra Sydøstjyllands Politi.
  Den 41-årige mand er ikke tidligere straffet. Hans fængselsstraf blev gjort betinget med vilkår om alkoholbehandling og tilsyn. Dommen blev betinget af en prøvetid på et år.
  På grund af helbredsmæssige udfordringer er han ikke i stand til at udføre samfundstjeneste, oplyser anklageren.
  Den 41-årige modtog dommen.
  